༄༅། །སྒྲོལ་མའི་སྒོམ་དོན་བཞུགས་སོ། །
༄༅༅། །བླ་མ་དམ་པའི་ཞབས་ལ་ཕྱག་འཚལ་ལོ། །ཕྱག་འཚལ་ཉི་ཤུ་རྩ་གཅིག་མའི་
ལྷ་མོ་བསྒོམ་པར་འདོད་པས། ཐོ་རངས་ཀྱི་ཆ་ལ་ཁ་བཤལ་བ་དང་། ཁྲུས་ལ་སོགས་པ་
བྱས་ལ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། དེའི་ཆེད་དུ་ལྷ་མོ་
སྒྲོལ་མ་བསྒོམ་སྙམ་པའི་བྱང་ཆུབ་ཀྱི་སེམས་བསྒོམ། དེ་ནས་ཨོཾ་སྭ་བྷ་ཝ་ཤུད་དྷ་སརྦ་
དྷརྨ་སྭ་བྷ་བ་ཤུད་དྷོ྅་ཧཾ། ཅེས་པས་ཕྱི་ནང་གི་ཆོས་ཐམས་ཅད་སྟོང་པ་ཉིད་དུ་བསམ།
སྟོང་པའི་ངང་ལས་པཾ་ལས་པད་མ། ཨ་ལས་ཟླ་བའི་དཀྱིལ་འཁོར་བསམས་ལ། དེའི་
སྟེང་དུ་རང་གི་ཤེས་པ་ཡི་གེ་ཏཱཾ་ལྗང་ཁུ་ཞིག་ཏུ་བསམ། དེ་གྱུར་པ་ལས་ལྷ་མོ་སྒྲོལ་མ་སྐུ་
མདོག་ལྗང་ཁུ་ཞལ་གཅིག་ཕྱག་གཉིས་པ། གཡས་པས་སྐྱབས་སྦྱིན། གཡོན་པས་ཨུད་པ་
ལའི་རྩ་བ་ཐུགས་ཀར་བཟུང་བ། ཞི་བའི་ཉམས་ཅན་རིན་པོ་ཆེའི་རྒྱན་གྱིས་བརྒྱན་པ།
ནུ་མ་འབུར་བ། ཞབས་ཕྱེད་ཀྲུང་གིས་བཞུགས་པ། འོད་དཔག་མེད་ཀྱིས་དབུ་བརྒྱན་པ་
བསམས་པའི་སྙིང་ཀར་ཏཱཾ་ལྗང་ཁུ་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། ཞེས་པ་གཡས་
བསྐོར་དུ་ཁ་དོག་དཀར་པོས་བསྐོར་བར་བསམས་ལ། ཇི་སྲིད་མི་སྐྱོའི་བར་དུ་བཟླས
སོ། །གཉིས་གསུམ་བདུན་དུ་མངོན་པར་བརྗོད་ན། །བུ་འདོད་པས་ནི་བུ་ཐོབ་པར་
འགྱུར། །ཅེས་པའི་དོན་ནི་མཎྜལ་བཞི་བྲིས་ལ་མཆོད་པ་མང་པོ་དང་། ལྷ་བཤོས་བཞི་
བཤམས་ལ། ཚོམ་བུ་དང་པོ་བླ་མ་དང་སངས་རྒྱས་སྤྱི་ལ་དབུལ། གཉིས་པ། གསུམ་པ།
བཞི་པ་སྒྲོལ་མ་ལ་དབུལ་ཏེ། དེའང་མཆོད་པ་རེ་དང་བསྟོད་པ་རེ་བྱས་པའི་མཐར། རྗེ་
- 152 -

ཆོས་རྒྱལ་འཕགས་པའི་གསུང་འབུམ།
བཙུན་མ་སྒྲོལ་མས་བདག་ཅག་འཁོར་དང་བཅས་པ་ལ་ནད་དང་གནོད་པ་དང་བར་
དུ་གཅོད་པ་ཐམས་ཅད་ཞི་བར་མཛད་དུ་གསོལ། ཞེས་གསོལ་བ་གདབ་ཅིང་གཤེགས་
སུ་གསོལ་བར་བྱའོ། །ཕྱག་འཚལ་ཉི་ཤུ་རྩ་གཅིག་པ་འདོན་པར་འདོད་པས། རང་གི་སྤྱི་
བོའི་གཙུག་ན། རྗེ་བཙུན་མ་སྒྲོལ་མ་བཞུགས་ཤིང་ཞབས་གཡས་པའི་མཐེ་བོས་རང་གི་
དཔྲལ་བར་རེག་པར་བསམས་ལ།
ཕྱག་འཚལ་སྒྲོལ་མ་མྱུར་མ་དཔའ་མོ་ཞེས་པ་ནས་
རྫོགས་པའི་བར་བརྗོད་ལ། ཨོྃ་བཛྲ་པུཥྤ་ཏཾ་ར་ནཾ། བཛྲ་དྷུ་པེ་ཧཱུཾ། བཛྲ་དཱི་པེ་ཧཱུཾ། བཛྲ་
གན་དྷེ་ཧཱུྃ། བཛྲ་ནེ་ཝེདྱ་ཨ་ཧཱུྃ་ཞེས་པས་མཆོད་ལ། རྗེ་བཙུན་མས་བདག་འཇིགས་པ་
བརྒྱད་ལས་སྐྱོབས་ཤིག ཅེས་བརྗོད། མཐར་དགེ་བའི་རྩ་བ་སངས་རྒྱས་སུ་བསྔོའོ། །རང་
གི་སྙིང་ཁ་ནས་ཏཱཾ་ལས་འོད་འཕྲོས་པས་ཁམས་གསུམ་སྣོད་བཅུད་བསྡུས་ནས་རང་ལ་
སླར་ཐིམ་པར་བསམ་ཞིང་། ཨོཾ་ཏ་རེ་ཏུཏྟཱ་རེ་ཏུ་རེ་སརྦ་དུཥྚ་རཀྵི་པྲེ་དུ་སྭཱ་ཧཱ། ཅེས་པ་
ལན་གསུམ་ཆུ་ཁྱོར་བ་གང་ལ་བཟླས་ལ་གདོང་ལ་གཏོར་བས་བགེགས་ཀྱིས་ཀྱང་མི
ཚུགས་པར་འགྱུར་རོ། །ཚུལ་འདི་རྟག་ཏུ་གོམས་པར་བྱས་ན། མྱུར་དུ་སངས་རྒྱས་དང་
སྤྱན་རས་གཟིགས་ཀྱི་གོ་འཕང་ཐོབ་པར་འགྱུར་རོ། །རྒྱལ་བུ་གཡུ་དྲུང་ཏས་བསྐུལ་ནས།
འཕགས་པས་བཤད་ཅིང་བྲིས་ཏེ་ཕུལ་བའོ། །དགེའོ།། །།
- 153 -

ཆོས་རྒྱལ་འཕགས་པའི་གསུང་འབུམ།